Broj: 711-I-1841-M-123/21-05-17

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zlatka Pavičića, zamjenika gradonačelnika Grada Grubišnog Polja do 20. svibnja 2021.,** za davanjem mišljenja Povjerenstva, na 146. sjednici, održanoj 21. listopada 2021.g., daje sljedeće

**MIŠLJENJE**

**Odredbama ZSSI-a nije zabranjeno da se dužnosnik Zlatko Pavičić, zamjenik gradonačelnika Grada Grubišnog Polja do 20. svibnja 2021., natječe i da eventualno kao najbolje ocijenjeni kandidat u javnom natječaju bude izabran za pročelnika Upravnog odjela za poljoprivredu Bjelovarsko-bilogorske županije, obzirom da u razdoblju u kojem je obnašao navedenu dužnost nije postojao poslovni odnos Grada sa tom županijom, pri čemu se ne radi niti o poslovima upravljanja poslovnim subjektom iz članka 14. stavka 1. ZSSI-a, u svezi s člankom 20. stavkom 3. ZSSI-a.**

Obrazloženje

 U Povjerenstvu je 30. rujna 2021. pod brojem 711-U-4880-M-123/21-01-3 zaprimljen zahtjev za mišljenjem dužnosnika Zlatka Pavičića, zamjenika gradonačelnika Grada Grubišnog Polja do 20. svibnja 2021., povodom kojeg se vodi predmet broj M-123/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Zlatko Pavičić povodom obnašanja dužnosti zamjenika gradonačelnika Grada Grubišnog Poljaobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je dužnost zamjenika gradonačelnika Grada Grubišnoga Polja prestao obnašati s danom 21. svibnja 2021. te da se prijavio na javni natječaj za imenovanje pročelnika/ice Upravnog odjela za poljoprivredu u Bjelovarsko-bilogorskoj županiji, raspisan 8. rujna 2021., za koje je testiranje provedeno 28. rujna 2021., nakon čega se očekuju rezultati kandidata.

Dužnosnik traži suglasnost Povjerenstva za zasnivanje navedenog radnog odnosa u Bjelovarsko-bilogorskoj županiji, ukoliko bude najbolji kandidat, odnosno mišljenje postoji li zapreka ili bi se našao u sukobu interesa ako bi zasnovao isti radni odnos.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Zlatko Pavičić obnašao dužnost zamjenika gradonačelnika Grada Grubišnog Polja u mandatu 2017. – 2021. te da je istu dužnost prestao obnašati 20. svibnja 2021.

Obzirom da dužnosnik namjerava zasnovati radni odnos u Bjelovarsko-bilogorskoj županiji, unutar razdoblja od 12 mjeseci od prestanka obnašanja dužnosti zamjenika gradonačelnika Grada Grubišnog Polja, za što je tražio suglasnost, Povjerenstvo je dopisom Broj: 711-I-1614-M-123/21-02-17 od 5. listopada 2021. od Grada Grubišnog Polja zatražilo očitovanje je li u razdoblju od 26. svibnja 2017. do 20. svibnja 2021. postojao poslovni odnos Grada Grubišnog Polja sa Bjelovarsko-bilogorskom županijom, ako jest što je bio njegov predmet i koliko je iznosila njegova vrijednost u svakoj godini te je li dužnosnik Zlatko Pavičić odlučivao u postupku koji je prethodio nastanku navedenog poslovnog odnosa, zajedno sa dokumentacijom koja se na isti odnosi.

Grad Grubišno Polje očitovao se dopisom, KLASA: 022-06/21-01/4, URBROJ: 2127/01-01/02-21-2 od 14. listopada 2021. u kojem se navodi da Grad Grubišno Polje u razdoblju od 26. svibnja 2017. do 20. svibnja 2021. nije stupao u poslovni odnos sa Bjelovarsko-bilogorskom županijom, slijedom čega niti dužnosnik nije poduzimao bilo kakve radnje koje bi prethodile nastanku takvog poslovnog odnosa.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 14. stavkom 1. ZSSI-a je propisano da dužnosnici ne mogu obavljati poslove upravljanja u poslovnim subjektima.

Sukladno članku 20. stavku 4. ZSSI-a, u slučaju iz stavka 1. tog članka, Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 5. stavkom 3. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.) propisano je da o imenovanju i razrješenju pročelnika upravnog tijela rješenjem odlučuje općinski načelnik, gradonačelnik i župan.

Sukladno članku 17. istog Zakona u službu u jedinicu lokalne i područne (regionalne) samouprave prima se putem javnog natječaja, osim ako tim Zakonom nije drukčije propisano, a prema članku 19. Zakona natječaj za imenovanje pročelnika upravnog tijela raspisuje općinski načelnik, gradonačelnik, odnosno župan te ga provodi povjerenstvo koje imenuje općinski načelnik, gradonačelnik, odnosno župan. Člankom 23. navedenog Zakona propisano je da nakon prethodne provjere znanja i sposobnosti, povjerenstvo utvrđuje rang listu kandidata koju zajedno sa izvješćem o provedbi natječaja dostavlja općinskom načelniku, gradonačelniku, odnosno županu.

Iz sadržaja zahtjeva za mišljenjem proizlazi da se dužnosnik Zlatko Pavičić nakon prestanka obnašanja dužnosti zamjenika gradonačelnika Grada Grubišnog Polja, koju je obnašao do 20. svibnja 2021., prijavio na javni natječaj za imenovanje pročelnika Upravnog odjela za poljoprivredu u Bjelovarsko-bilogorskoj županiji, odnosno na službeničko mjesto u jedinici područne (regionalne) samouprave. Navedeni postupak provodi posebno povjerenstvo, imenovano od župana Bjelovarsko-bilogorske županije, koji na temelju utvrđene rang liste kandidata i podnesenog izvješća od strane tog povjerenstva donosi rješenje o imenovanju pročelnika.

Zasnivanje predmetnog radnog odnosa moglo bi biti sporno u smislu odredbi ZSSI-a ukoliko je dužnosnik u okviru izvršavanja ovlasti, koje bi eventualno imao povodom obnašanja dužnosti zamjenika gradonačelnika Grada Grubišnog Polja, odlučivao o nastanku poslovnog odnosa sa Bjelovarsko-bilogorskom županijom, jer bi se tada dužnosnik u situaciji zapošljavanja u toj županiji mogao naći u sukobu interesa.

Međutim, iz očitovanja Grada Grubišnog Polja proizlazi da u razdoblju u kojem je dužnosnik Zlatko Pavičić obnašao navedenu dužnost nije došlo do nastanka poslovnog odnosa Grada sa navedenom županijom.

Stoga u ovom slučaju dužnosnika ne ograničava odredba članka 20. stavka 1. ZSSI-a, koja se primjenjuje samo kada je bilo poslovnog odnosa između tijela javne vlasti u kojem je obnašao dužnost i pravne osobe u kojoj se namjerava zaposliti unutar razdoblja od 12 mjeseci od prestanka obnašanja dužnosti, slijedom čega ne postoje pretpostavke za postupanje u smislu odredbe članka 20. stavka 4. ZSSI-a i za stupanje u radni odnos nije potrebno pribaviti prethodnu suglasnost Povjerenstva iz ovog članka, već dužnosnik isti može zasnovati ako bude ocijenjen kao najbolji kandidat u javnom natječaju.

Osim toga, u ovome se slučaju ne radi se ni o poslovima upravljanja poslovnim subjektom iz članka 14. stavka 1. ZSSI-a, u svezi s člankom 20. stavkom 3. ZSSI-a, koja ga zabrana obvezuje i u razdoblju od 12 mjeseci od prestanka obnašanja dužnosti, jer se radi o službeničkom radnom mjestu u tijelu javne vlasti, sukladno Zakonu o službenicima i namještenicima u lokalnoj i područnoj (regionalnoj) samoupravi, a ne o izvršavanju upravljačkih funkcija u poslovnom subjektu.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zlatko Pavičić, osobna dostava
2. Objava na internetskoj stranici Povjerenstva
3. Pismohrana